《百字令 题鲍邱送别图》
清代·鲍之芬

天高海阔，任翱翔尘外，白鸥黄鹤。蓦地西风吹客袂，湖上莼鲈曾约。

枫染林丹，葭飞渚雪。帆挂斜阳脚。蓬窗挥手，碧空烟净云薄。

遥忆邱水潺湲，叔牙山好，在根盘枝错。西晋东川多慷慨，一叶天涯重落。

十载乡心，三秋归梦，想故窝安乐。飞鸿目送，素衣怊怅京洛。

作者简介：鲍之芬，字药缤，一字浣云，丹徒人。诸生鲍皋女，户部郎中之钟妹，徐某室。与姊之蕙、之兰并工吟咏。